Document ID: 32012D0412

РЕШЕНИЕ ЗА ИЗПЪЛНЕНИЕ НА КОМИСИЯТА
от 19 юли 2012 година
за изменение на списъка с „основни единици на местно управление“ в приложението към Директива 94/80/ЕО на Съвета за определяне на условията и реда за упражняване на правото да избират и да бъдат избирани в общински избори от гражданите на Съюза, пребиваващи в държава-членка, на която не са граждани
(2012/412/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, и по-специално член 22, параграф 1 от него,
като взе предвид Директива 94/80/ЕО на Съвета от 19 декември 1994 г. за определяне на условията и реда за упражняване на правото да избират и да бъдат избирани в общински избори от гражданите на Съюза, пребиваващи в държава-членка, на която не са граждани (1), и по-специално член 2, параграф 2 от нея,
като има предвид, че:
(1)
В приложението към Директива 94/80/ЕО се изброяват „основни единици на местно управление“, които определят приложното поле на директивата.
(2)
Съгласно член 2, параграф 2 от Директива 94/80/ЕО държавите-членки уведомяват Комисията, ако някоя единица на местно управление, посочена в приложението към директивата, е заменена, по силата на промяна в местното законодателство, от друга единица, или ако, по силата на такава промяна, всяка такава единица е премахната или са създадени такива допълнителни единици. Вследствие на това Комисията приспособява приложението, като прави съответните промени, заличавания или допълнения и така преразгледаното приложение се публикува в Официален вестник на Европейския съюз.
(3)
Гърция, Дания, Ирландия, Латвия и Литва са уведомили Комисията, че вследствие на промени в техните местни законодателства основните им единици на местно управление са променени. Комисията е официално уведомена за въпросното законодателство.
(4)
Приложението към Директива 94/80/ЕО следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Приложението към Директива 94/80/ЕО се изменя в съответствие с приложението към настоящото решение.
Член 2
Настоящото решение влиза в сила в първия ден след деня на публикуването му в Официален вестник на Европейския съюз.
Съставено в Брюксел на 19 юли 2012 година.

Labels: 10
0
18
11